
Тема 6
Ограничения на правото на свободно движение по чл. 45 ДФЕС
Разбира се, би било не само нелогично, но и просто невъзможно отварянето на границите и предоставянето на свобода на движение на гражданите да бъде оставено съвсем неограничено и неограничаемо. Регионът е твърде динамичен, Втората световна война е приключила не толкова отдавна, епохата предлага нови необичайни предизвикателства. Дори самата възможност да профучиш с колата си със 100 км/ч. през границата между Франция и Германия, например, където до вчера е имало контрол и войска, вече е изглеждала стряскаща. За мнозина в Европа тя е стряскаща и до днес, особено що се отнася до осъществяването на подобна възможност и в източната периферия на Съюза...
Поради това напълно естествени са ограниченията, предвидени още в първоначалната редакция на ДЕИО (и запазени и до днес в ДФЕС) – при това записани твърде деликатно, нека признаем.
1. Ограничения, свързани със съображения за обществен ред, обществена сигурност и обществено здраве
Чл. 45, § 3 определя категорично, че разгледаните по-горе свободи (права) могат да се упражняват само при „спазване на ограниченията, свързани със съображения за обществен ред, обществена сигурност и обществено здраве". Според редакцията на разпоредбата обаче такива ограничения могат да бъдат налагани само по отношение на правата, изрично изброени в § 3 (и това обяснява обособяването на тези права в отделен параграф), но не и за тези, закрепени в § 2, които обаче са уредени много „общо” („заетост, възнаграждение и други условия на труд”).

Разбира се, какви са тези ограничения ДФЕС не посочва конкретно. Както и в други свои текстове и по други поводи, ДФЕС стриктно спазва жизнено необходимата за самото съществуване на интеграционния съюз логика за запазване на реална и напълно осъществима възможност на държавите-членки да защитават своята сигурност (в най-широк смисъл) и обществения ред (също в широк смисъл) при всяко посегателство или заплаха. Тази разпоредба може да се разглежда като дерогация (отклонение) от свободата на движение и по-общо от принципа на недискриминация на национална основа – тя позволява на ДЧ да въвеждат ограничения именно на основание гражданство.
Без да са много случаите в историята на интеграционния процес, достатъчно е да посочим дори само епидемията „луда крава" на Острова или честите вълни на „шап" в Гърция (и през 2011 г. в Турция), за да обосновем и разберем разума и необходимостта на ограниченията, предвидени в чл. 45, ал. 3 ДФЕС (и аналогични на тези за свободно движение на стоки по чл. 36 ДФЕС).
1.1. Общи правила. Правото (възможността) за налагане на ограничения е доразвито в Директива 2004/38 като ограничения относно „правото на влизане и правото на пребиваване” – в отделна Глава VІ (чл. 27-33).
1.1.1. Водещо е изискването за пропорционалност на вътрешната мярка, ограничаваща свободата на придвижване (чл. 27, § 2). То се извежда на основата на ЕКПЧ
 (!) и се подчертава от Съда на ЕС многократно
. По делото Wijsenbeek
 той приема, че е допустимо отделните ДЧ, които се явяват външни граници на Съюза, да въвеждат изискване за установяване на националността на влизащи на територията им граждани (на ДЧ или на друга държава), които при неспазване да бъдат санкционирани (вкл. наказателна отговорност). И макар материята на граничния контрол да не е напълно комюнотаризирана, то все пак мерките не трябва да са непропорционални и да създават съществени затруднения пред свободното придвижване.
1.1.2. Второто основно изискване е за конкретна преценка и обосноваване на мярката изцяло въз основа на конкретното поведение на засегнатото лице (чл. 27, § 2). Това поведение, макар и „проблематично”, може да обоснове рестриктивна мярка само ако представлява „истинска, реална и достатъчно сериозна заплаха” (§ 2, ал. 2). Прибягването от националните власти до ограничения по съображения от „обществен ред” предполага, извън всяко социално безпокойство, каквото всяко нарушение на закона създава, да е налице реална и сериозна заплаха, засягаща определен фундаментален интерес на обществото. Изкисва се наистина много сериозно обосноваване на аргументите с конкретна заплаха, която се цели да бъде предотвратена, за да бъде законосъобразна една рестрикция в правната сфера на европейския гражданин, засягаща правото му на свободно придвижване. Изрично се забраняват (§ 2, ал. 2) „мотиви, които са изолирани от конкретния случай”.
В решението по делото Commission c/ Pays-Bas
 (т. 41) Съдът на ЕС заявява, че ограниченията поради съображения за вътрешен ред или сигурност, предвидени и в чл. 3, § 1 на Директива 64/221, трябва да бъдат основани изключително на поведението на конкретния човек. Решението трябва да произтича само от точна преценка на конкретните факти
 Това означава, че не е допустимо преклудиране на колективна вина (както сякаш бе с българските и румънски роми във Франция през 2010 г.), освен при доказана престъпна група. Не е допустимо и ограничение на правата дори при наличие на предишна осъдителна присъда, освен при едно единственото изключение: ако обстоятелствата, мотивирали присъдата, не разкриват поведение, което може да се счете и за актуална заплаха за вътрешния ред и сигурност (т. 41). Презумпция (дори законово закрепена по вътрешното право), че едно лице с присъда е заплаха за вътрешния ред и сигурност, противоречи на съюзното право. 
1.1.3. Директива 2004/38 предвижда в своя чл. 27, § 3 възможност за осъществяване на механизми по сътрудничество (консултиране, размяна на информация) между ДЧ за нуждите на конкретната преценка на обстоятелствата и степента на заплаха (според качествата, миналото, факти за поведението на конкретното лице).
1.1.4. Съдът на ЕС прилага изключително демократичен подход, създаващ ясни и конкретни пречки пред евентуален произвол от страна на приемащата ДЧ
. Той винаги е подчертавал, че възможността за ограничаване на правата „трябва да се схваща ограничително и приложното й поле не следва да се определя едностранно от ДЧ”
. Решението не може да се прави по принцип, нито по аналогия или въз основа на концепцията за генерална превенция
. Член 27, § 2, ал. 2 изрично забранява „мотиви, които се опират на съображения за обща превенция”.
Сравнително неотдавна (2006 г.) Съдът за пореден път прогласи, че това изключение трябва да бъде възприемано и тълкувано ограничително от ДЧ
. Същата година интеграционният съд потвърди разбирането си, че изискването за изчерпателно и еднозначно изясняване на конкретните факти за е безусловно изискване
.
1.1.5. Член 27, § 1 in fine на Директива 2004/38 и чл. 17, § 2 на Директива 2003/109 категорично определят, че преценката не трябва да е подчинена на общи икономически цели.
1.1.6. В делото Orfanopoulos
 СЕО определя, че правата на свободно придвижване и пребиваване не са безусловни. Това произтича от една страна от разпоредбите за свободно движение на хора и услуги в ДЕО (ДФЕС) и във вторичното право. Когато се повдига въпрос дали за едно осъдено лице чл. 49 ДФЕС, както и други разпоредби във връзка с правото на свободно движение, не позволяват то да бъде експулсирано, националната юрисдикция трябва да прецени дали освен чл. 21 ДФЕС трябва да се вземат предвид и други договорни разпоредби в интерес на това лице или респ. други норми на вторичното право, като Директива 90/364. В т. 2 на решението съдът определя, че чл. 3 на Директива  64/221 за координиране на специални мерки спрямо чужденци в областта на придвижването и пребиваването поради съображения за обществен ред, обществена сигурност и обществено здраве определя, че тези мерки трябва да бъдат основани изключително на поведението на конкретното лице. Фактът, че лицето има наказателна присъда, не може да обоснове автоматично такива мерки. Затова противоречи на съюзното право една национална разпоредба, която задължава вътрешните власти да експулсират дадено лице. Освен това Съдът изисква от националните юрисдикции да взимат предвид обстоятелствата и фактите, настъпили след постановяване на последното решение на компетентните национални органи (например ако е минал дълъг период от време между решението за експулсиране и датата на преценка на това решение от националната юрисдикция). Според т. 4 на решението, противоречащи на съюзното право са и практика или законодателство, които въвеждат задължително експулсиране на едно осъдено лице, въпреки наличието на съображения от семеен характер, и без да бъде отчетена степента на заплахата, която той представлява за обществото, и неговото лично поведение.
1.1.7. Дори когато експулсираното на осъдено лице от територията на ДЧ е допустимо, трябва да се вземе предвид продължителността на пребиваването му на територията на съответната държава и съображенията от семеен характер, на които това лице може да се позове срещу експулсирането. На границата между тези изисквания се намира балансът между основните принципи на интеграционното право и основните права, като правото на семеен живот
.

Според съда (т. 5) чл. 9 на Директива 94/221, координираща специалните мерки спрямо чужденци в областта на придвижването и пребиваването поради съображения от обществен ред, обществена сигурност или обществено здраве, цели да даде минимални процесуални гаранции на лицата, спрямо които е налице решение за експулсиране. И една национална уредба, която не предвижда процедура за обжалване, нито съдебен процес, позволяващ анализ доколко е подходяща такава  мярка за експулсиране, е недопустима. А ако контролът над такъв тип решения се осъществява по административен ред, съществува висока степен на несигурност относно неговата ефективност.
1.2. Доколкото най-тежката (и относително много често използвана от ДЧ) мярка е експулсирането
, то е предмет на изрична уредба в чл. 28 на Директива 2004/38. Съдът обаче еднозначно приема, че това е само крайна и допустима при „особени случаи” мярка
.
1.2.1. То не се допуска по отношение на лица, които вече имат право на постоянно пребиваване (чл. 28, § 2), независимо от „националността” на съответното лице, но е допустимо при „случай на сериозни основания”, свързани с обществения ред или обществената сигурност, не и обществено здраве. Материята е уредена изчерпателно в Директива 2003/109 относно статуса на гражданите на трети страни с продължително пребиваване

1.2.2. Евентуално решение за експулсиране трябва да отчита:

· продължителността на пребиваване на въпросното лице на територията на експулсиращата ДЧ; 
· неговата/нейната възраст; 
· здравословно състояние; 
· семейно положение;

· финансово положение; 
· социална и културна интеграция в приемащата ДЧ

· и „степента на неговите връзки” със страната на произход.

1.2.3. Чл. 28, § 3, б. „а” на дава право на по-високо равнище на защита срещу експулсиране по съображения от обществен ред и обществена сигурност на гражданите на ЕС, които са

· непълнолетни, освен ако експулсирането е необходимо за висшите интереси на детето, както е предвидено в Конвенцията на ООН за правата на детето от 1989 г.;

· пребивавали повече от 10 години на територията на съответната ДЧ. Според Съда на ЕС (Tsakouridis
) тази разпоредба трябва да се тълкува в смисъл, че за да се определи дали гражданин на Съюза е пребивавал в приемащата ДЧ през последните 10 години преди решението за експулсиране, трябва да се вземат предвид всички релевантни аспекти, по-специално продължителността на всяко отсъствие на заинтересованото лице от приемащата ДЧ, общата продължителност и честотата на отсъствията, както и причините, поради които заинтересованото лице е напускало тази ДЧ, така че да се установи дали вследствие на тези отсъствия неговите лични, семейни или професионални интереси са се съсредоточили в друга държава.
Експулсиране на такива лица е допустимо само при „императивни съображения, свързани с обществената сигурност“ (чл. 28, § 3), което предполага не само, че е накърнена обществената сигурност, но и че подобно накърняване е особено тежко, за което свидетелства употребата на израза „императивни”.
1.2.4. Експулсирането обаче не може да бъде автоматична мярка в случай на получаване от лицето на присъда, предвиждаща лишаване от свобода (чл. 33 на Директива 2004/38).
1.3. Член 31 на Директивата закрепва и процедурни гаранции за недискриминация при осъществяването на ограничителните мерки, които отразяват богата и последователна съдебна практика
 – като водещо е именно разбирането за равнопоставеност на чуждите граждани с тези на налагащата ограничението ДЧ
.
1.4. Обществената сигурност e основание, към което се прибягва относително рядко. То обикновено е съчетано или се вписва в разбирането за „обществен ред”
, като и Директива 2004/38 ги разглежда заедно, а отделно урежда проблемите, свързани с „общественото здраве” (виж нататък).
1.4.1. Според съда в Люксембург разпоредбата обхваща както вътрешната, така и външната сигурност на ДЧ, а накърняването на функционирането на институциите и на основните държавни служби или застрашаването на живота на населението, както и рискът от сериозно смущаване на външните отношения или на мирното съвместно съществуване на народите, или още накърняването на военните интереси, могат да засегнат обществената сигурност.
1.4.2. Засягането на обществената сигурност трябва да се изразява „в реална, непосредствена и достатъчно тежка заплаха за съществуването на самото общество”
.
1.4.3. Трафикът на упойващи вещества от организирана група представлява престъпна дейност, която не е съсредоточена на конкретно място, свързана е с впечатляващи икономически и оперативни средства и много често предполага международни връзки. С оглед на изключително тежките последици от свързаната с този трафик престъпност, първото съображение в мотивите на Рамково решение 2004/757/ПВР на Съвета от 25 октомври 2004 година за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици
 предвижда, че трафикът на упойващи вещества представлява заплаха за здравето, сигурността и качеството на живот на гражданите на Съюза, както и за законната стопанска дейност, стабилността и сигурността на държавите-членки.

1.4.4. Съюзното право и релевантната съдебна практика се стремят да намерят разумен и устойчив баланс между основното право на свободно движение и необходимото гарантиране на обществената сигурност, особено в контекста на новите изпитания, свързани с тероризма, трафика на хора или опасни стоки, организираната престъпност – все обществено опасни дейности, които се оказват улеснени от създаването на общоевропейско пространство без вътрешни граници (по смисъла на дефиницията на „вътрешния пазар” по чл. 26, § 2 ДФЕС). 
1.4.5. Така от една страна е необходимо да се предвидят реални възможности за защита на обществения интерес, а от друга – да се предвидят ефективни гаранции срещу неоснователно или непропорционално накърняване на правото на свободни движение на гражданите на ЕС. В чл. 27, § 2 на Директива 2004/38 се подчертава, че поведението на съответното лице трябва да представлява истинска и настояща заплаха за основен интерес на обществото или на съответната ДЧ, че наличието на предишни осъдителни присъди не представлява самó по себе си основание за приемане на свързани с обществения ред или обществената сигурност мерки и че не са допустими мотиви, които не са пряко свързани с конкретния случай или са свързани със съображения за обща превенция.
1.4.6. Въпреки това решението за експулсиране трябва да се основава на индивидуално разглеждане на конкретния случай и може да бъде обосновано с императивни съображения, свързани с обществената сигурност, по смисъла на чл. 28, § 3 от Директива 2004/38, само ако с оглед на изключителната сериозност на заплахата подобна мярка е необходима за защита на интересите, които тя цели да гарантира, при условие, че тази цел не може да бъде постигната с по-малко ограничителни мерки, като се имат предвид продължителността на пребиваването на гражданина на Съюза в приемащата ДЧ, и по-специално тежките отрицателни последици, които подобна мярка може да породи за гражданите на Съюза, които действително са се интегрирали в приемащата ДЧ.
1.4.7. При прилагането на Директива 2004/38 следва да се претеглят, от една страна, изключителният характер на заплахата за накърняване на обществената сигурност поради индивидуалното поведение на съответното лице, преценена при необходимост към момента на приемане на решението за експулсиране
 с оглед по-специално на предвидените и наложените наказания, на степента на участие в престъпната дейност, на размера на вредите и евентуално вероятността от повторно извършване на престъпление, и от друга страна, опасността да се попречи на социалната реинтеграция на гражданина на Съюза в държавата, в която той действително се е интегрирал, като от тази реинтеграция има интерес не само гражданинът, но и Европейският съюз като цяло, както генералният адвокат посочва в т. 95 от своето заключение по делото Orfanopoulos
.
1.4.8. За да се прецени дали предвидената мярка е пропорционална на преследваната законна цел, която в конкретния случай е да се защити обществената сигурност, следва да се вземат предвид по-специално естеството и тежестта на извършеното престъпление, продължителността на пребиваването на заинтересованото лице в приемащата ДЧ, периодът от време от извършването на престъплението и поведението на заинтересованото лице през този период, както и устойчивостта на неговите социални, културни и семейни връзки с приемащата ДЧ (също и по чл. 12 и чл. 22 на Директива 2003/109). Що се отнася до гражданин на Съюза, който е пребивавал законно през по-голямата част (особено през цялото си детство и юношество) в приемащата ДЧ, следва да бъдат изтъкнати много сериозни причини, за да се обоснове решението за експулсиране.

1.5. Обществено здраве. Като основание за ограничаване на правото на свободно движение, това е най-трудното за дефиниране или очертаване основание. След като пред 80-те години се смяташе, че то е в значителна степен отживелица, разгръщането на болестта СПИН през 90-те години и последвалите няколко вълни на „нови” заболявания и зарази („луда крава”, нови щамове на „шап” и т.н.) през последните 2 десетилетия. Първоначално с Директива 64/221 се прави опит за изчерпателно изброяване на „основанията”, въз основа на приложен списък болести. 
1.5.1. Актуалната Директива 2004/38 прилага двоен режим – допустими (чл. 29) са ограничения, ако се отнасят до:
· заболяванията с епидемичен потенциал, както са определени в съответните документи на Световната здравна организация,

· или други инфекциозни или заразни паразитни заболявания, ако са обект на защитни разпоредби, приложими по отношение на гражданите на приемащата ДЧ.

1.5.2. Разбира се, изрично са потвърдени общо приложимите изисквания за:
· пропорционалност
· и обосновка изцяло във връзка с („да се основават изключително на”) личното поведение (и състояние) на въпросното лице, 
· като личното поведение на въпросното лице трябва да представлява „истинска, реална и достатъчно сериозна заплаха”, която засяга някой от основните интереси на обществото. И тук са недопустими мотиви, които не почиват на индивидуална преценка („изолирани от конкретния случай”) и които се опират на съображения за обща превенция.

2. Ограничения, свързани със зачитането на суверенитета на ДЧ.
Чл. 45, § 4 въвежда още една съществена възможност за ограничаване на правата, уредени в предишните разпоредби на чл. 45. Текстът лаконично посочва, че те не се прилагат за „публични длъжности”
.

2.1. Зачитането на суверенитета на членуващите държави е принцип и рамка на Европейския съюз и целия интеграционен процес. ЕС не е държавно формирование, той не е федерална или конфедерална структура, а ценностно обединение на суверенни държави, основано на „слети интереси” и предоставени от държавите управленски правомощия. Поради това той е овластен да създава правила – включително, ако не и на първо място – относно осъществяването на 4-те свободи (лица, стоки, капитали, услуги), но без да отнема суверенитета на членуващите държави. Те доброволно и със съзнанието за обща полза ограничават упражняването на своя държавен суверенитет, като овластяват съюза да осъществява вместо тях някои управленски функции, вкл. нормотворчески, в „ограничени, но все по-широки сфери”. Съюзът обаче има само предоставена компетентност: може да осъществява само такива властови правомощия и в такъв обем, както членуващите суверенни държави са определили в Учредителните договори (арг. от преамбюла, чл. 1, 4  и 5 ДЕС).
2.1.1. „Зачитането на националната идентичност, присъща на основните политически и конституционни структури на ДЧ, включително по отношение на местното и регионалното самоуправление”, е основен принцип (или рамка) на Европейския съюз (чл. 4, § 2 ДЕС) и по-общо на европейския интеграционен процес. Немислимо е той да остане без конкретно доразвитие по отношение на свободното движение на лицата. 
2.1.2. Разпоредбата на чл. 45, § 4 потвърждава правото на суверенните държави суверенно да определят кои длъжности (дейности) са пряко свързани с осъществяването на техния суверенитет и като такива трябва да бъдат запазени изцяло за собствените им граждани.
2.1.3. В основата на формулата за „запазените длъжности” стои презумпцията за лоялност към държавата, произтичаща от устойчивата политико-правна връзка на националното гражданство. Разбира се, това е житейски оборима презумпция – и именно от това разбиране изхожда интеграционният съд, за да установи за редица длъжности, че заемането им от гражданин на друга ДЧ не би засегнало съществено осъществяването на суверенитета на държавата.
2.1.4. Поради спецификата и динамиката на материята, нито чл. 45 ДФЕС, нито производните източници изискват от ДЧ да закрепят в изчерпателен списък своите „публични длъжности”, които основателно считат за запазени за националните си граждани. От друга страна обаче липсата на подобно, дори рамково, очертаване в правен акт на запазените публични длъжности или поне на критериите за определянето им, позволява на съда в Люксембург да поеме сам ролята на „резервен законодател”. Той извежда в практиката си както принципната и ценностна рамка, така и критериите за определяне на „резервираните длъжности”, на основата на което може да се очертае неизчерпателен списък. 

2.1.5. Този „списък” – и по-общо понятието за „запазена публична длъжност” – не може да не бъдат и условни – с разновидности по отношение на различните ДЧ. Така например извън обхвата на свободата на движение – и в обхвата на разрешените ограничения по чл. 45, § 4 – във всички случаи остават изборните публични длъжности:

· тези, за които няма никаква съюзна правна уредба (напр. националните парламентарни избори) се подчиняват изцяло на национална уредба (всяка държава сама и свободно преценява дали допуска избирането на чужди граждани или не);
· тези, за които интеграционното право (т.е. на първо място ДЧ като първичен интеграционен законодател) предвижда достъп на гражданите на ЕС (като активно и пасивно участие в местните избори – виж чл. 22, § 1 ДФЕС и по-горе Първа част) също допускат по изключение някои ограничения, пряко свързани със суверенитета (изискване за уседналост в Люксембург или право на заемане на кметска длъжност във Франция, с ограничаване на някои от функциите: номинация на президент и т.н., виж в Глава 4).
· Иначе казано: дали един чужденец може да бъде министър в една ДЧ или не, държавата определя сама, но дали чужденец може да бъде кмет в една ДЧ или не определя съюзното право, допускащо като крайно изключение известни ограничения. Дали един чужденец може да бъде директор на дирекция – в министерство или в кметство – ще прецени суверенната държава, но тази преценка ще подлежи на преоценяване от интеграционния съд – въз основа на изведените от самия него критерии.
2.2. Критерии за „публична длъжност”, годна да бъде „запазена” за собствените граждани на ДЧ. Макар да изглежда като много естествено ограничение, разпоредбата на чл. 45, § 4 само „се опитва", ала практически не успява да обслужи докрай защитата на „вечно застрашения” от ЕС национален суверенитет на ДЧ. А не успява, защото СЕО/СЕС в десетки свои решения, с поразителна последователност и упоритост, постига – случай по случай, сетне отрасъл по отрасъл – ограничаване на разбирането за допустими ограничения по чл. 45, § 4, като определя множество национални ограничителни разпоредби за неоснователни и несъвпадащи с духа и целите на ДЕО/ДФЕС и на целия ЕС. Нерядко държавите осъществяват ограничаване (препятстване) на достъпа на чужденци до определени длъжности само по съображения за осигуряване на работни места за своите граждани… 
2.2.1. Директива 2004/38 не засяга проблема, а в чл. 24 най-общо се позовава на Учредителните договори. Директива 2003/109 (чл. 11, § 1, б. „а”) обаче изрично изключва достъпа на дългосрочно пребиваващите граждани на трети страни („дейности, които дори временно са свързани с упражняването на публична власт” – разпоредба, която е очевидна законодателна реплика на съдебната практика, която не допуска подобно ограничение за гражданите на ЕС).
2.2.2. В своето историческо по значение решение по делото Commission c/ Belgique
 СЕО отива до същността на проблема. В становището на генералния адвокат по делото, възпроизведено после и в мотивите на решението, се посочва, че критерият за определяне на една длъжност като „публична" за прилагането на ограниченията на чл. 45, § 4,
· не е видът на органа, в който лицето иска да работи, 
· или наименованието на заеманата длъжност, 
· а единствено това дали характерът на дейността съдържа като основна характеристика осъществяването на държавна (публична в по-широк смисъл) власт, „с цел опазването на общите интереси на държавата” и (само) поради това се изисква национална лоялност, каквато се предполага от притежаването на качеството „гражданин на съответната държава-членка". Участието на длъжността в осъществяването на държавната власт може да бъде „пряко или косвено”, но „съществено”, не „инцидентно”. Определяща е степента на ангажираност на органа (длъжността) с осъществяването на държавната власт, не нейният статут, ранг и т.н. Полезен аргумент е и очевидно различната редакция („дейности, които, макар и епизодично, са свързани с упражняването на публична власт”) на чл. 51 ДФЕС (бивш чл. 45 ДЕО) относно възможността за ограничаване на свободата на установяване, приложим и по отношение на свободата на предоставяне на услуги (по смисъла на чл. 62 ДФЕС, бивш чл. 55 ДЕО).
2.2.3. Още през 1974 г. по делото Sotgiu
 интеграционният съд заявява ясно своето разбиране, че ограниченията трябва да се тълкуват „ограничително и функционално”, не общо (абстрактно). Г-н Сотгиу е италиански гражданин с трудов договор в системата на пощите на Германия и на това основание има право на социални помощи за разделени семейства (семейството му е останало в Италия), но в по-малък размер, отколкото за живеещите в Германия. Съдът установява нарушение на правото на свободно движение на три различни основания:
· поради „фундаменталния характер на свободното движение”, изключенията (по чл. 45, § 4) не могат да имат обхват, който излиза извън целите, с оглед на които е закрепена разпоредбата (т. 4);
· нейният материален обхват може да бъде ограничен с допускане на граждани на друга ДЧ до някои административни длъжности;

· а когато един гражданин на друга ДЧ е допуснат до публична длъжност, той не може да бъде ограничаван в осъществяването на функциите си (т. 4);
· без значение е характерът на договора („трудов” или друг”, т. 6);

· но обхватът на защитените права е пълен (вкл. равно третиране по отношение на социалните помощи на семейството, предмет на основното дело, т. 8)

· и дори скритите форми на дискриминация на основание гражданство (не целена от приемащата ДЧ) са забранени (т. 13).

2.2.4. Това решение дава достатъчно ясна обща и принципна рамка на концепцията. След това СЕО е значително облекчен и с широк размах освобождава от ограничението на чл. 45, § 4 цели отрасли или типове дейности: образование, здравеопазване, съобщения, транспорт и т.н. Огромно количество тълкувателни произнасяния на СЕО са в полза на ищци (по дела пред националната юрисдикция, отправила запитването) – физически лица, на които СЕО признава правото да упражняват определена дейност на публични длъжности, защото за отделните конкретни случаи, а от там и за типа дейност, не се изисква като основна характеристика проявата на презумираната в института на гражданството лоялност или не се упражняват властнически правомощия с публично значение:
· системата на средното
 или висшето образование
;
· служби за обществени услуги: пожарна безопасност, електроснабдяване, градинарство в обществени сгради;
· основната категория служители в здравеопазването (без тези, които осъществяват важни управленски функции)
;
· заетите с научни изследвания, дори във върховни държавни органи
 и др.

2.2.5. Съдът в Люксембург не се колебае да „осъди” (установи нарушение на
) редица ДЧ за „произволно или неоснователно” прилагане на дерогацията, предвидена в чл. 45 ДФЕС
.

2.2.6. Като важно постижение може да се посочи наложилото се изменение на редица национални конституции
 (нормите на правото на ЕС, по силата на принципа за примата, имат предимство пред противоречащите им норми от вътрешното право, дори да са от най-висш, конституционен порядък
). Можем да отбележим, че изучаването на разпоредбите на чл. 45 и на практиката на СЕО (СЕС) по прилагането му е важна задача за страните-кандидатки за членство в ЕС. Една от важните фази на хармонизирането на техните законодателства с това на ЕС е свързана именно с приемането на разпоредбите на чл. 45. Такова задължение следваше и за Република България по силата на Споразумението за асоцииране от 1993 г. Освен с изменения в законодателството, то бе свързано и с изменения в Конституцията...

2.2.7. Разбира се, най-често срещаният и поради това най-съществен проблем е този за взаимното признаване на дипломи при достъп до публична длъжност. По делото Burbaud
 във връзка с успешно положен изпит в края на обучението в национално училище за обществено здраве, което води до придобиването на определена професионална правоспособност във френската болнична система, във връзка с публична длъжност, което трябва да се схваща като диплома в духа на Директива 89/48 за общата система за признаване на дипломи на висшето образование, обхващащи професионално обучение с минимална продължителност три години. По делото Scholz
 през 1994 г. съдът се произнася относно отчитането на предходен опит в публичната администрация на друга ДЧ.
2.2.7.1. Според СЕО юрисдикцията, отправила преюдициалното запитване, следва да провери дали документът за професионална правоспособност, придобит в друга ДЧ от неин гражданин, който иска да упражнява професия, може да се определи като диплома и ако това е така – да провери при какви условия дипломите са съотносими, що се отнася до продължителността на обучението и материите които обхващат. Ако установи, че дипломите са равностойни, то директивата препятства възможността властите на една ДЧ да подчиняват достъпа до длъжност (директор, публична длъжност в системата на здравеопазването) на условие лицето да е преминало обучение в националното училище за обществено здраве и да е положило изпит в края на това обучение. 
2.2.7.2. Когато един гражданин на ДЧ е получил в друга ДЧ диплома, равностойна на тази, която се изисква за заемане на публичната длъжност, то правото на Съюза се противопоставя на възможността ДЧ да подчиняват достъпа на граждани до съответната длъжност, на изискване за специфичен конкурс, какъвто е например конкурса за прием в националното училище за обществено здраве.

2.2.7.3. През 1988 г. Комисията публикува съобщение относно прилагането на чл. 48 ДЕИО
 (сетне чл. 39 ДЕО, днес чл. 45 ДФЕС), в което посочва, че по общо правило ще завежда дела за нарушение на УД за „запазване като публични” структури (длъжности), които:
· упражняват търговска компетентност;

· представляват оперативни служби в системата на общественото здраве;

· са публични образователни институции;

· или са посветени на научни изследвания за граждански цели.
2.2.8. Още през 1974 г.
 Съдът да развива разбиране за „отделими (обособими)” функции. Когато длъжността като цяло не попада в обхвата на дерогацията по чл. 45, но отделни нейни функции (правомощия) могат да се считат за „защитени”, съдът приема, че гражданин на друга ДЧ може да я заема, но не и да осъществява тези функции. По-късно обаче той е категоричен: ако достъпът до една длъжност не е отказан като за „публична длъжност”, след заемането й дейността на функционера не може да бъде ограничавано на такова основание
. Така той обявява за недопустимо разграничението между „достъп” и „осъществяване” на дейност на публична длъжност.
2.2.9. Съвсем наскоро в знаковото дело Commission c/ Grèce
 се постави въпросът за неизпълнение от Гърция на задълженията по чл. 39 ДЕО (чл. 45 ДФЕС) за достъпа до длъжности в публичната администрация, които не попадат в обхвата на предвидената възможност за ограничаване за чужденци. Конкретният случай се отнася за капитан и помощник-капитан на кораби и упражняването на правомощия на публична власт на борда, които се свързват с изискване за притежаване на гражданството на държавата на флага на кораба, съгласно гръцкото законодателство. Като е оставила в сила национални норми, уреждащи изискване за гръцко гражданство за достъп до длъжностите на капитан и помощник-капитан за всички кораби под гръцки флаг, Република Гърция не е изпълнила задълженията си по чл. 45 ДФЕС, поради което СЕО установява нарушение
.
В т. 25 от мотивите на решението съдът напомня, че чл. 45, § 1-3 извеждат принципа на свободно движение на работници и премахването на всяка дискриминация, основана на националността, а § 4 допуска тези разпоредби да не се прилагат за длъжности в публичната администрация. В т. 26 обаче се напомня и постоянната съдебна практика понятието „публична длъжност” по смисъла на чл. 45 § 4 „да се тълкува еднакво в целия „Европейски съюз и да не се оставя на свободна преценка от страна на отделните ДЧ”. Съдът еднозначно потвърждава (т. 27), че тук попадат длъжностите, които включват директно или индиректно участие в дейности, имащи за предмет защита на основните държавни интереси или на определени публични структури и предполага съществуването на известна връзка и солидарност между лицето и държавата, както и реципрочност на правата и задълженията, което е в основата на връзката с гражданството.
2.2.10. Изключението, предвидено в чл. 45, § 4, не се прилага за длъжности, които макар и свързани с държавата или с публичноправен субект, не налагат никакво „осъществяване на задачи, присъщи на публичната администрация”, нито за служба на частно юридическо лице, каквито и да са задачите, които заетото лице следва да осъществява.
2.2.11. Изключението по чл. 45, § 4 трябва да се схваща ограничено и като обхващащо само пряко необходимото за защита на интересите, които тази разпоредба позволява на държавите да защитават (т. 29).
2.2.11.1. Прибягването до това изключение от правото на свободно движение и принципа на недискриминация не би било оправдано (т. 30), ако се основава само на факта, че прерогативите на публичната власт са предоставени на титуляра на конкретната длъжност, а е необходимо още и тези прерогативи да се упражняват именно от титулярите на тази длъжност и още това да не представлява само една от многото техни дейности. Тези аспекти от дейността с властови характер, позволяващ позоваване на изключението, не трябва да представляват само малка част от същността и съдържанието на въпросната длъжност. Необходимо е запазените за националните граждани  дейности по своята същност и съдържание да са присъщи на конкретната длъжност и то като постоянна, обичайно осъществявана дейност, а не поради инцидентно или временно оторизиране. В конкретния случай става дума именно за това, поради което Съдът на ЕС намира, че Гърция не е в правото си да се позова на чл. 45 и е налице нарушаване на гарантираните по § 1-3 на чл. 45 права, респективно неизпълнение на задължение от страна на Гърция.
2.2.11.2. Същото разбиране Съдът на ЕС (тогава СЕО) прилага разгърнато и по делото Colegio de Oficiales de la Marina Mercante Española
. В т. 53 той напомня решението си по делото Commission c/ Grèce
, в което отсъди, че едно общо условие за националност, приложимо спрямо всички длъжности в сектора на морското корабоплаване, не попада в хипотезата на дерогацията, предвидена в чл. 45, § 4 ДФЕС. Същността на длъжностите  в сектора на морския транспорт е далеч от специфичните дейности на публичната администрация. 
2.3. И все пак някои длъжности биха могли да попаднат в обхвата на чл. 45, § 4. Понятието „публична администрация” (т. 59) трябва обаче, в духа на чл. 45, § 4, да има еднообразно тълкуване и приложение в целия ЕС с цел да се избегне  различното интерпретиране на основата на вътрешното право на отделните ДЧ, което би ограничило полезния ефект и действието на първичните разпоредби за свободното движение на работници и равноправното третиране и което ще доведе до неправилно приложение на съюзните правила.

2.3.1. „При всички положения (т. 62) чл. 45, § 4 трябва да се тълкува „функционално”, т.е. да се отчита природата на задачите и отговорностите, които длъжността предполага. Така (т. 63) в приложното поле на чл. 45, § 4 могат да попаднат само длъжности, които са характерни за специфични дейности на публичната администрация. Сред тези длъжности попадат такива, които съдържат директно или индиректно участие в упражняването на публична власт, и служби, които имат за цел защита на основните държавни или други публични интереси. Такива дейности са тези, които предполагат... съществуване на отношения, в частност на солидарност спрямо държавата, както и реципрочност на правата и задълженията, които са основата на националността (разбирана само в смисъл на национално гражданство).
2.3.2. От такова функционално тълкуване следва, че длъжностите, които от институционална гледна точка не влизат в категорията на публичната администрация в ДЧ, са изключени от приложното поле на дерогацията, предвидена в чл. 45, § 4 ДФЕС. Не следва да се считат (т. 66) за попадащи в категорията публична администрация например предприятията (организациите) за сигурност с частен характер.
2.3.3. Разбира се, поради несъмнено запазената възможност всяка държава свободно да организира администрацията си по своя преценка и да свързва конкретни длъжности с прерогативни на публичната власт, съществува риск такива прерогативи, когато нямат практическа роля и значимост, да попаднат в приложното поле на изключенията на разпоредбите на интеграционното право относно свободното движение на работници. Така всяка ДЧ би могла произволно да изключи достъпа на работници до различни дейности, което е несъвместимо с изискването за еднообразно и правилно прилагане на дерогацията относно длъжностите в публичната администрация.  
2.3.4. СЕС е категоричен (т. 95): „дерогацията, предвидена в чл. 45, § 4, трябва да бъде ограничена само до абсолютно необходимото”. Затова е „несъвместимо с коректното прилагане на тази разпоредба една длъжност да бъде изключена от обхвата на правото на свободно движение на работниците като длъжност в публичната администрация само поради факта, че обичайно за тази длъжност са предвидени прерогативи и функции на публичната власт”. Преценката трябва да се прави винаги и само с оглед конкретните правомощия на съответната длъжност, връзката с основни елементи на държавността (суверенитета) и доколко тази връзка засяга съществените (основните) функции на длъжността или е вторична (такива функции се осъществяват на съответната длъжност рядко или по изключение). Нещо повече – дейностите, свързани с държавността и предполагащи особена национална връзка с държавата (гражданство), трябва действително да са възложени на съответната длъжност, а не „просто да влизат в описанието на кръга компетенции, осъществявани от съответната длъжност”, без да се осъществяват на практика. В конкретния случай функцията по представителство на държавата няма почти никаква (или минимална роля) в рамките на функциите на капитан и помощник капитан на търговски кораб (в случая – на Испания). Ето защо тези длъжности не отговарят на точните условия, при които може да се приложи дерогацията по чл. 45, § 4.
2.3.5. Съдът определя (т. 98) и, че едно общо ограничение на  достъпа до определени професии не може да бъде оправдано и поради съображения от обществен ред, обществена сигурност и обществено здраве по смисъла на чл. 45, § 3, ако се прилага абстрактно спрямо лицата, които не притежават национално гражданство, а не въз основа на индивидуална преценка на отделния кандидат.
2.3.6. Напълно недопустимо е ДЧ да ограничават свободното движение на работниците в цели икономически и социални сектори (т. 99).
2.3.7. Освен това достъпът до тези длъжности не може да бъде подчиняван на никакво условие за реципрочност (в една ДЧ да се допуска свободно движение на гражданите на друга ДЧ само ако и тя го допуска спрямо гражданите на първата ДЧ). Изпълнението на задълженията, които УД или производното право налагат на ДЧ, не трябва да бъде подчинявано на условие за реципрочност (т. 109).

2.4. Особено съществен и често срещан проблем е незачитането (непризнаването) на предишен професионален опит на публична длъжност в друга ДЧ. По делото Commission с/ Espagne
, във връзка и с чл. 7 на Регламент 1612/68, Съдът определя, че като не приема вътрешни разпоредби относно публичните длъжности, предвиждащи изричното признаване (с оглед трудов стаж, респ. възнаграждение), на прослуженото време от съюзни граждани в публичната администрация на друга ДЧ, кралство Испания не е изпълнило задълженията си по чл. 39 ДЕО (чл. 45 ДФЕС) и чл. 7 на Регламент 1612/68.

И двете разпоредби налагат Кралство Испания да гарантира реалното отчитане на (да вземе предвид) предходния професионален опит, придобит от граждани на Съюза на публична длъжност в друга ДЧ, и да им предостави същите права и същите преимущества при класирането и възнаграждението им, като тези, признати на гражданите, които имат подобен опит в системата на испанските публични длъжности.
Подобна постановка откриваме и в решението по делото Commission с/ Italie
 по конкретен спор относно конкурс за преподаватели в обществено училище, където релевантен е и чл. 3 на Регламент 1612/68. Съдът заключава, че като не е взела предвид за допускане на граждани на Съюза в конкурс за набиране на преподавателски персонал на италианско обществено училище професионалния опит, придобит от граждани в друга ДЧ, Италия не е изпълнила задълженията си по чл. 45 ДФЕС и чл. 3 на Регламент 1612/68.
3. Временни ограничения въз основа на договорите за членство на новоприсъединили се държави

3.1. Договорите за членство традиционно се разглеждат като „малки ревизии” на Учредителните договори
. Те позволяват да се предвиди частична и временна неприложимост на някои разпоредби на УД – дори на такива, които се считат за „фундаментални”, като разпоредбите за 4-те свободи. Предвидено като възможност за защита на съществени интереси и на двете страни (ЕС и присъединяващата се държава), те позволяват в материята на гражданството и по-конкретно на свободното движение на лица, отделни ДЧ да запазят временно (за период най-много до 7 години) съществуването на ограничителен режим за достъпа на чужденци до своя пазар на труда – общо или за отделни професии. Подобен подход бе приложен неколкократно при различните разширявания на ЕС
.
3.2. Договорът за присъединяване към ЕС на Република България и Румъния
, сключен на 25 април 2005 г. в Люксембург предвижда възможно най-тежкия режим.

Договорът съдържа 6 разпоредби. Те обаче са доразвити в приложения (като неделима част от договора) Протокол относно условията и договореностите за приемането на Република България и на Румъния в Европейския съюз, състоящ се от 5 части и 9 приложения. Релевантното Приложение VІ по чл. 20, съдържащо списък (по член 20 на Протокола) на преходните мерки по отношение на България.
Неговият чл. 1 е озаглавен „Свободно движение на хора” и съдържа детайлно изброяване на действащото (към момента на сключването) съюзно законодателство – релевантни разпоредби на УД и производните източници и съществени разпоредби.
3.2.1. Изрично е закрепена дерогация от чл. 1-6 на Регламент 1612/68: до края на 2-годишен преходен период (след датата на присъединяване) – ДЧ могат да прилагат национални мерки (или мерки, произтичащи от двустранни споразумения) за регулиране достъпа на български граждани до техните пазари на труда; до края на 5-годишен период след датата на присъединяване и евентуално (при „сериозни затруднения на нейния пазар на труда или при заплаха от такива затруднения и след уведомяване на Комисията”) до изтичане на 7-годишен период след датата на присъединяване.
3.2.2. За ДЧ, които не се възползват първоначално от възможността за дерогация, е предвидена възможност (в § 7-8 на приложение VІ) инцидентно да наложат ограничения (до края на 7-годишния период), ако „изпитва или предвижда затруднения на нейния пазар на труда, които биха могли сериозно да застрашат стандарта на живот или нивото на заетост в даден регион или професия”, като уведомява за това Комисията и другите ДЧ и въз основа на тази информация ДЧ могат да поискат Комисията да обяви, че, изцяло или частично, се спира прилагането на чл. 1-6 на Регламент 1612/68, за да се възстанови нормалното състояние в съответните регион или професия. 
3.2.3. В неотложни или извънредни случаи ДЧ може да спре прилагането на чл. 1-6 на Регламент 1612/68 и след това да отправи мотивирано уведомление до Комисията. За периода на спирането се прилага чл. 23 на Директива 2004/38 при определени условия (относно членовете на семейството на работник от България.
3.2.4. Изрично е предвидено обаче (§ 8), че не могат да се налагат ограничения, които нарушават заварените по-благоприятните мерки, национални или произтичащи от двустранни споразумения – т.е дори при ограничаване на правата, то не може да бъде по-голямо от действащото преди договора за членство, гражданите на България не могат да бъдат поставяни в по-неблагоприятно положение, отколкото преди присъединяването! Те не могат да бъдат поставяни и в по-неблагоприятно положение и от гражданите на всяка трета страна.
3.2.5. Разбира се (според § 10) в случаите, когато по силата на преходните разпоредби, ДЧ прилагат ограничителни мерки, България също може да остави в сила и прилага еквивалентни мерки по отношение на гражданите на другите ДЧ.
3.2.6. Заключителният акт към Договора за присъединяване съдържа четири групи декларации, първа сред които са „Съвместните декларации на настоящите ДЧ” и първа от тях е „Съвместната декларация относно свободното движение на работници от България”. В нея ЕС „подчертава значимостта” на разграничаването и на гъвкавостта в режима на свободното движение на работници, а ДЧ декларират, че „се стремят” да предоставят разширен достъп до пазара на труда на български граждани по силата на националното законодателство с цел да се ускори сближаването с достиженията на правото на ЕС. В резултат на това, възможностите за наемане на работа в Европейския съюз на български граждани би трябвало да се подобрят значително с присъединяването на България. Освен това, ДЧ ще се възползват по най-добрия начин от предложения режим, за да се постигне възможно най-бързо прилагане на достиженията на правото на ЕС в областта на свободното движение на работници.

3.3. Това е възможно най-тежкият режим – „старите” ДЧ запазват възможност едностранно да определя ограничаване на правата на работниците от България (за Румъния разпоредбите са аналогични) за период от (цели!) 7 години. Някои държави – като Испания и др. – не се възползваха от тази възможност. Други – като Франция или Обединеното кралство – я използваха в пълен обем, без особено видими икономически причини, но с ясна вътрешнополитическа мотивация. Трети – като Германия – избраха секторния подход: „отвориха” някои професии (информационни технологии, здравеопазване), но запазиха ограничен достъп до други. 
3.4. Тези възможни ограничения обаче не са абсолютни – не се отнасят за всички права, съставляващи свободното движение на лицата, още по-малко за всички права, съставляващи гражданството на ЕС

